Arne Dahl is die skrywersnaam van die Sweedse skrywer Jan Lennart Arnald (* 11 Januarie 1963). Arnald is 'n literatuurwetenskaplike en staan in diens van die Sweedse Akademie (Svenska Akademien) wat jaarliks die Nobelprys vir Letterkunde toeken. Hy het drie boeke onder sy ware naam gepubliseer. Hy is daarnaas die uitgewer van twee tydskrifte, Artes en Aiolos, en staan as literêre kritikus in diens van die Gotenburgse dagblad Göteborgs Posten. Jan Lennart Arnald het sy deurbraak as skrywer in 1998 met sy reeks van misdaadromans rondom die sogenaamde A-groep, 'n spesiale eenheid van die Sweedse polisie wat teen internasionale misdaad optree, en die hoofkarakters Paul Hjelm en Kerstin Holm, behaal. Die reeks, wat Arnald onder sy skuilnaam Arne Dahl gepubliseer het, is in 'n verskeidenheid tale vertaal. Volgens sy eie voorneme sou die reeks tot tien romans beperk wees. So het Arnald in 2011 met Viskleken 'n nuwe speurderreeks rondom 'n geheime spesialiste-eenheid van Europol begin. Arto Söderstedt, 'n karakter uit 'n vorige reeks, maak deel uit van dié span. Arnald woon tans in Stockholm en die Berlynse distrik Neukölln.